text: Minktyve slap dyrene fri
  08 november 2011 kl. 11.01
  Det var ikke dyreaktivister, men minktyve, som lukkede 600 mink ud af deres bure på en minkfarm i Guldager ved Esbjerg natten til fredag i sidste uge.
  Det mener farmens ejer, Arne Vogt. Han er sikker på, at minktyve var på spil.
  Arne Vogt har fundet omkring 30 nylontasker og døde mink på gulvet ved det sted, hvor porten til farmen blev brudt op. 
  - Tyve ville dræbe dyrene ved at sprøjte gift ind i dem og bære dem væk i taskerne, men de er åbenbart blevet forstyrret, hvorefter de er stukket af, mener Arne Vogt.
  
  Over 300 mangler
  Politiet vil hverken af- eller bekræfte, at tyve ville stjæle dyrene.
  Formanden for Dansk Pelsdyravlerforening, Tage Pedersen, Hedensted, tror ikke på Arne Vogts forklaring.
  - Det er en mærkelig fremgangsmåde at lukke dyrene ud af burene og forsøge at slå dem ihjel bagefter, siger han.
  600 mink blev sluppet ud af burene. En del af dem er blevet aflivet og kørt ned, men Arne Vogt mangler stadig godt 300 dyr.
  